

**Ολοκληρώθηκε η 3η δημόσια διαβούλευση για το Σχέδιο Βιώσιμης Αστικής Κινητικότητας του Δήμου Μινώα Πεδιάδας- Κάλεσμα στους πολίτες να συμμετάσχουν ενεργά στις επόμενες φάσεις διαβούλευσης και μέσω της ψηφιακής πλατφόρμας παρακολούθησης για να συνδιαμορφώσουν το μέλλον του Αρκαλοχωρίου**

Ολοκληρώθηκε η 3η κατά σειρά, δημόσια διαβούλευση για το Σχέδιο Βιώσιμης Αστικής Κινητικότητας (ΣΒΑΚ), επικεντρωμένη στην περιοχή του Αρκαλοχωρίου. Η εκδήλωση είχε στόχο την ενημέρωση και την ενεργή συμμετοχή των πολιτών στον σχεδιασμό ενός βιώσιμου και λειτουργικού αστικού περιβάλλοντος.

Αυτή η φάση της διαβούλευσης, επικεντρώνεται στην οριστικοποίηση δύο εναλλακτικών σεναρίων για την κυκλοφοριακή διαχείριση και τις παρεμβάσεις στην περιοχή του Αρκαλοχωρίου: **ενός ήπιου και ενός ριζοσπαστικού αλλά και στη διατύπωση του οράματος για το Αρκαλοχώρι.**

Το **ήπιο σενάριο** προβλέπει διατήρηση της υπάρχουσας μονοδρόμησης της οδού Ελευθερίου Βενιζέλου με κατεύθυνση από βορρά προς νότο. Περιλαμβάνει τη δημιουργία λωρίδας προσωρινής στάθμευσης, διαπλάτυνση πεζοδρομίου καθώς και την κατασκευή κυκλικού κόμβου στη συμβολή της Ελ. Βενιζέλου με την Εθνικής Αντιστάσεως. Προβλέπει επίσης καθορισμό συγκεκριμένου ωραρίου για τις φορτοεκφορτώσεις, και διαμόρφωση οργανωμένων χώρων στάθμευσης.

Το **ριζοσπαστικό σενάριο** εισάγει μεγαλύτερες αλλαγές στη λειτουργία της κυκλοφορίας, με διπλή κατεύθυνση σε τμήμα της Ελ. Βενιζέλου (από την Εθνικής Αντιστάσεως και έπειτα μέχρι το νότιο τμήμα), νέο σχεδιασμό κόμβων και διαβάσεων καθώς και αναθεώρηση της κυκλοφοριακής μελέτης. Η παρόδια στάθμευση καταργείται ενώ προτείνεται δημιουργία περιφερειακών χώρων στάθμευσης.

Το όραμα για το Αρκαλοχώρι είναι μια ανθρώπινη, προσβάσιμη και πράσινη πόλη, με ασφαλή και άνετη μετακίνηση για όλους, ανεξαρτήτως ηλικίας ή ικανότητας και με περιβαλλοντική ευαισθησία. Το νέο σύστημα κινητικότητας θα ενισχύσει την τοπική οικονομία και θα βελτιώσει την ποιότητα ζωής των κατοίκων και επισκεπτών.

**Οι στρατηγικοί στόχοι βασίζονται στη βιωσιμότητα και την κοινωνική συνοχή με:**

\* Ενίσχυση της πεζής μετακίνησης

\* Αναδιοργάνωση στάθμευσης και κυκλοφορίας

\* Αναβάθμιση οδικής ασφάλειας

\* Δημιουργία ολοκληρωμένου δικτύου μικρομετακινήσεων (π.χ. κοινόχρηστα ποδήλατα, minibus)

\* Αναζωογόνηση του εμπορικού κέντρου (αισθητική αναβάθμιση δημόσιων χώρων, ρύθμιση φορτοεκφορτώσεων).

Ο Δήμαρχος Μινώα Πεδιάδας Βασίλης Κεγκέρογλου επισήμανε ότι η προσπάθεια για την αναβάθμιση του Αρκαλοχωρίου δεν είναι μονοδιάστατη, αλλά βασίζεται σε ένα πολυπαραγοντικό σύστημα παρεμβάσεων. Όπως ανέφερε χαρακτηριστικά: «***Το ΣΒΑΚ είναι ένα εργαλείο που πρέπει να λειτουργήσει παράλληλα με άλλα κρίσιμα έργα, όπως η εκπόνηση πολεοδομικής μελέτης, η αναθεώρηση κυκλοφοριακών ρυθμίσεων, η αναβάθμιση δημόσιων χώρων, η ανακατασκευή και ανάπλαση πεζοδρομίων αλλά και τα έργα οδικής σύνδεσης με το νέο αεροδρόμιο Καστελλίου.* Καλούμε τους πολίτες να συμμετάσχουν ενεργά στις επόμενες φάσεις διαβούλευσης και μέσω της ψηφιακής πλατφόρμας παρακολούθησης για να συνδιαμορφώσουν το μέλλον του Αρκαλοχωρίου**».

Αξίζει να σημειωθεί ότι το ΣΒΑΚ υιοθετεί μια ολιστική προσέγγιση, εστιάζοντας στην προσβασιμότητα για όλους, τη μείωση της ρύπανσης και του κυκλοφοριακού φόρτου, τη χρήση «έξυπνων» τεχνολογιών και τη διαφανή συμμετοχή των πολιτών. Προωθεί την κοινωνική ισότητα, τη στήριξη της τοπικής αγοράς, την ενεργειακή εξοικονόμηση και την ενίσχυση του τουριστικού χαρακτήρα της περιοχής.

**Για περισσότερες πληροφορίες, επισκεφθείτε την επίσημη ιστοσελίδα: https://svakminoapediadas.gr**